Broers in Kaap ontvoer; een vermoor  (Argieffoto: Kent Williamson) Een van die twee Chinese broers wat verlede week in Kaapstad ontvoer is, is dood gevind. Drie verdagtes is intussen in verband met die voorval in hegtenis geneem. Volgens lt.kol. Malcolm Pojie, polisiewoordvoerder, is die broers, onderskeidelik 48 en 52 jaar oud, verlede Donderdag in Mowbray ontvoer. “Die ontvoerders het later die familie van die broers gekontak en op ŉ losprys aangedring vir hul veilige terugkeer. Hulle is opdrag gegee om nie die owerhede in kennis te stel nie aangesien dit hul geliefdes in gevaar sou stel.” Die polisie is wel van die voorval in kennis gestel en het onmiddellik ŉ multidissiplinêre span saamgestel om die broers se ontvoering te ondersoek. Die 48-jarige broer se liggaam is Maandag gevind. Sy broer is Woensdagaand in ŉ ernstige toestand in Khayelitsha gevind. Hy is na ŉ hospitaal geneem vir behandeling. Volgens Pojie is drie verdagtes, onderskeidelik 30, 32 en 37 jaar oud, vir ondervraging ingeneem en later in verband met die voorval in hegtenis geneem. Hulle sal binnekort in die Khayelitsha-landdroshof verskyn op aanklag van moord, poging tot moord, ontvoering en uitbuiting.